אחרי התקיפה - מגיע שלב ההוכחות: בסרטון שמפרסם היום (יום ד') דובר צה"ל ניתן לראות כיצד אנשי חמאס מבצעים ירי מתוך בית החולים וופא בעזה. עדויות אלה מגיעות אחרי שמוקדם יותר תקף צה"ל יעדי טרור במתחם בית החולים, שנמצא בשכונת סג'עייה.

לפי דובר צה"ל, הירי מתוך המתחם לעבר כוחות צה"ל כלל ירי נשק קל וירי נ"ט: "מתחם בית החולים שימש להפעלת חדרי מלחמה ופיקוד של חמאס והג'יהאד האיסלאמי הפלסטיני". כמו כן, בבית החולים קיימת עמדת תצפית אשר משמשת לאיסוף מודיעין על כוחותינו למטרות לחימה. במתחם בית החולים יש מספר פתחים של מנהרות טרור המשמשות את חמאס. בית החולים נטוש לגמרי, ריק מחולים ומאנשי צוות ונמצאים בו פעילי חמאס בלבד היורים ללא הפסקה לעבר כוחותינו. מתמונות שנראו במהלך התקיפה ומפיצוצי משנה בעקבותיה ניכר כי במקום אוחסנה כמות רבה של אמצעי לחימה.

להפצצה של בית החולים קדמה שיחת טלפון של נציגים ממפקדת התיאום והקישור לבית החולים.

בהודעה שפירסם צה"ל בצהריים נאמר כי מתאם פעולות הממשלה בשטחים העביר התראות חוזרות ונשנות לארגונים בין-לאומיים, למנהל בית החולים הפלסטיני באופן ישיר ולגורמים פלסטינים נוספים: "הירי הוסיף והתגבר גם בשעות האחרונות תוך סיכון כוחותינו. על כן הוחלט בצה"ל לתקוף מוקדי טרור פעילים במתחם בית החולים". לפי דובר צה"ל, בעקבות התקיפה אירעו פיצוצי משנה אדירים המעידים על הימצאות אמל"ח רב בתוך המתחם.